R5dwMg/zh-wiki-yue-long huggingface dataset:
華僑黨派嘅紛爭及內戰使英政府採取咗有利於商人嘅炮艦外交。1874年嘅邦咯條約最終導致英殖民者嘅權力擴張。喺20世紀之前，由彭亨、雪蘭莪、霹靂及森美蘭州組成嘅馬來聯邦為英總督們所管轄。呢啲總督聽令於駐喺新加坡嘅最高專員兼海峽殖民地總督。
第二次世界大戰時日軍嘅統治及戰後馬來亞共產黨嘅叛亂促使越來越多人支持馬來亞嘅獨立。戰後英國政府成立馬來亞聯合邦嘅計劃招來咗強烈嘅抗議。馬來族群要求一個更有利於佢哋嘅制度，並且強力反對新加坡嘅加入。同時佢哋亦唔允許雙重國籍制度，因為噉會令唔少嘅移民族群持有馬來亞及祖國嘅國籍。
一個名為馬來西亞嘅聯邦國家喺1963年9月16號成立。佢納入咗馬來亞聯邦，英屬新加坡，北婆羅州及沙撈越州。汶萊蘇丹雖然曾表示有意加入，但最後因為石油利益糾紛而放棄。馬來西亞喺獨立初期所面對嘅危機包括印度尼西亞想佔有馬來西亞嘅意圖，新加坡喺1965年嘅退出及1969年5月13號種族衝突。
1969年之後，第二任首相敦阿都拉薩推展嘅意喺增強土著喺經濟領域控制嘅馬來西亞新經濟政策遭到其他族群嘅反對。至此以後，馬來西亞維持種族政治嘅均衡並發展佢獨特而有利於馬來民族及中庸伊斯蘭教嘅經濟及政治制度。
1981年至2003年間，喺第四任首相馬哈迪嘅領導下，馬來西亞從一個普通嘅發展中國家轉變成一個新興嘅工業化國家，經歷巨大嘅經濟成長。喺呢段期間，馬來西亞嘅地理景觀亦因為多項大型計劃而改變。1997年亞洲金融風暴前，馬來西亞喺全球經濟競爭力排名表上躍居第廿一位，人均年收入從1986年嘅1830美元增加到1996年嘅3627美元，國民富裕程度喺整個東南亞地區僅次於星加坡同汶萊，係泰國嘅2倍同印尼嘅5倍。
馬哈迪政府亦嘗試將馬來西亞打造成區域教育中心，教育同語言政策漸趨寬鬆同開放，包括畀英語成為好多公立同私立大專院校嘅教學語言、中小學英文教數理政策，以及畀華文教育組織建立南方學院、新紀元學院同韓江學院。
行政執法權主要係喺首相所領導嘅內閣手中，馬來西亞憲法規定首相必須係馬來西亞國會下議院議員，並且佢對下議院嘅控制必須得到最高元首嘅承認。內閣係喺馬來西亞國會上議院及馬來西亞國會下議院中選出。內閣須向上下議院報告。
國會由上議院及下議院組成。所有69位上議員嘅任期為三年，只能續任一屆。其中26位由13個州議會選出，另外43位則由最高元首委任。219位下議員係喺全國各選區中被選出，任期最長五年。聯邦政府及州政府分別擁有立法權。
馬來西亞實行議會君主立憲嘅政治制度。根據1957年7月2號正式宣佈嘅《馬來亞聯合邦憲法》，馬來亞聯合邦為議會君主立憲制國家，最高元首為國家首腦、伊斯蘭教領袖兼武裝部隊統帥，由馬來西亞統治者會議選舉産生，任期5年。
馬來西亞從1959年舉行獨立後嘅第一屆大選開始，至今一共舉行咗13屆大選。喺以往嘅歷次大選中，儘管朝野政黨都展開咗激烈嘅競爭，但基本上一直由巫統為首嘅政黨聯盟執政。下議院有219個議席，議員任期5年。
國民陣線當初成立時有巫統、馬華公會、國大黨等9個政黨組成，後來政黨嘅數目偶有增減變動，目前共有14個成員黨。喺國民陣線內部，各成員黨保持相對嘅獨立性，但受各成員黨主席組成嘅國民陣線最高理事會領導，國民陣線嘅主席一般由巫統主席同埋署理主席分任。
馬來西亞主要由中間隔著南中國海嘅東馬同西馬組成。馬來西亞大部分嘅沿海地區都係平原，中部則係佈滿茂密熱帶雨林嘅高原。最高山峰係處於沙巴州嘅京那巴魯山，高4095米，以每年5毫米嘅速度長高。馬來西亞靠近赤道，氣候潮濕炎熱。
布城係一個新建立嘅政府機構中心，建立嘅目嘅主要係舒緩馬來西亞最大都市吉隆坡嘅交通阻塞。首相署喺1999年開始搬去布城，預料將喺2005年搬遷完畢。吉隆坡依然係國會所喺地及國家商業及經貿中心。其他主要城市包括檳城，怡保同新山。
馬來西亞係個中等富裕嘅國家。喺新經濟政策下，佢喺1971至2000年期間從一個原料出產國轉換為一個新興嘅多元工業經濟。經濟成長主要依賴製成品出口，尤其係電子製品。因此全球經濟蕭條及資訊工藝嘅衰退對馬來西亞帶來嘅打擊尤其大。
吉隆坡穩定嘅宏觀經濟環境，維持喺或低於3%嘅通貨膨脹率及失業率，加上佢充足嘅外匯儲備及較小嘅外債令類似1997年亞洲經濟危機嘅經濟蕭條再次發生喺馬來西亞嘅可能性變得非常之細。雖然係噉，面對著競爭能力唔夠及高債務等問題嘅大企業為馬來西亞經濟遠景帶來負面影響。
馬來西亞係亞洲基礎建設最發達嘅國家之一。馬國嘅電信網絡喺東南亞僅次於新加坡，有470萬固網用戶，超過三千萬嘅手機門號。馬來西亞一共有7座國際港口，其中最大嘅港口係喺雪蘭莪巴生市嘅巴生港，其他主要港口有柔佛依斯干達公主城嘅丹戎帕拉帕斯港、檳城港、關丹港、東馬沙撈越嘅丹絨瑪尼港等。
馬來西亞公路網涵蓋98,721公里，當中包括長達1,821公里嘅高速公路同大道。馬國最長嘅高速公路係南北大道，大約800公里長，由泰國邊界去到新柔長堤。其他主要高速公路有橫跨檳威海峽嘅檳威大橋同埋二橋，東海岸嘅東海岸大道、巴生谷地區嘅新巴生河流域大道、白蒲大道同柔佛新山市嘅東疏大道同馬新第二通道高速公路。
馬來西亞境內一共有118座機場，其中38座鋪設硬面跑道，主要嘅國際機場有吉隆坡－雪邦、檳城、亞庇、古晉同新山－士乃。馬來西亞嘅國家航空公司係馬來西亞航空，提供國際同國內航班。另外，主要私營航空公司有亞洲航空、全亞洲航空同馬印航空。
馬來西亞鐵路系統由國營馬來亞鐵道擁有，總長度有1,849公里。鐵路路線分佈喺西海岸同東海岸內陸地區，而巴東勿剎站至金馬士站嘅鐵路係覆線電氣化，並備有電動列車行駛。而東馬沙巴嘅蒸汽式鐵路，由丹南至沙巴州首府亞庇，而沙撈越依家仲未有鐵路。
吉隆坡係馬來西亞唯一一個設有城市軌道交通嘅城市，巴生谷綜合運輸系統綜合咗各種交通工具，包括通勤列車、輕快鐵、單軌鐵路、地下鐵同巴士等。而喺十五碑嘅吉隆坡中央車站係馬國最大嘅火車站同巴士樞紐，亦提供往返吉隆坡國際機場同梳邦機場嘅機場鐵路服務。
傳統上，馬來西亞嘅能源生產主要依靠煤炭、石油同天然氣。馬來西亞依家具有13GW嘅發電能力。不過，馬來西亞天然氣儲量只得33年，石油儲量只得19年。因應呢個情況，馬來西亞政府努力發展可再生能源依家發電量有16%嚟自水力發電，其餘84%嚟自火力發電。
其中，馬來人佔56%、華人佔23%，原居民佔11%，印度人佔7％。非馬來土著喺沙撈越佔一半以上人口。半島亦存有人數唔多嘅原居民群體，佢哋被統稱做Orang Asli。關於邊個可以獲得原居民地位喺各州法律規定都唔同。
馬來西亞華人喺節育、移民、經濟等因素影響下而造成華人所佔人口比例逐漸下降。歷史上，華人係經濟同商業方面佔主導地位嘅社群，佔檳城、怡保、吉隆坡、詩巫、芙蓉同新山多數人口，而怡保同檳城更加保留住豐富中華傳統文化。
印度人喺19世紀初開始遷移到馬來西亞。印度人社群大部分係泰米爾人，其他仲有錫克人，以及同當地嘅馬來人混血後代叫仄迪人。好多歐洲人同中東人分別透過通婚進入基督教同穆斯林社群。大多數歐亞混血馬來西亞人嘅可以祖先追溯到英國、荷蘭或者葡萄牙殖民者。
馬來西亞預期壽命係76.65歲，女性比男性高啲。只有6.5%人口喺65歲以上，大約23.8%係15歲以下。馬來西亞東西兩半人口分佈好唔平衡。人口主要集中喺馬來亞半島，而全國人口已喺2014年突破3,000萬，其中就有2,000萬住喺半島，70%人口住喺城市。
另外，根據美國難民與移民署公佈嘅《2008年世界難民調查》，馬來西亞所承擔嘅難民同尋求庇護者大約有155,700人。其中大約有70,500名難民同尋求庇護者喺菲律賓嚟，69,700名喺緬甸嚟，21,800名喺印尼嚟。
佔總人口嘅四分之一嘅華裔喺經濟及貿易領域扮演主要角色。印度裔馬來西亞公民佔總人口嘅大約7%，其中包括印度教徒、穆斯林、錫克教徒、天主教徒、基督教徒同佛教徒。大約85%嘅印裔係泰米爾裔，其他就係咯拉拉裔，錫克裔及Chettiar裔等。
超過一半嘅沙撈越居民及66%嘅沙巴居民係非馬來土著。一小部分嘅非馬來土著亦居住喺馬來半島。非馬來土著包含幾十種族群，但佢哋都有某個程度上嘅共同點。直到二十世紀，大多數土著重保有傳統信仰，但好多土著已轉為穆斯林，基督教徒同埋天主教徒。
其他嘅馬來西亞人民係歐裔、中東裔、柬埔寨裔、越南裔等等。歐裔及歐亞混血人民包括英國殖民者後裔同一啲葡萄牙殖民者後裔。中東裔人民大多係首先將伊斯蘭教傳至馬來西亞嘅阿拉伯人後裔。一小部分嘅柬埔寨及越南裔國民作為越戰難民搬去馬來西亞。
即使學前教育唔係強制性，為咗提高馬來西亞學生競爭力，大多數細路都會喺3歲上為期兩年嘅學前教育課程。而馬來西亞政府亦喺呢幾年積極鼓勵細路入讀正式嘅學前教育課程，亦規定負責學前教育嘅教職員必須接受專業訓練同擁有合格嘅專業證書先可以教授學生。
喺進入國民/國民型中學之前，小學六年級學生可以參考小六檢定考試嘅成績選擇同申請想入學嘅中學。學生可以喺完成學業之後攞到畢業證書並自己揀係唔係繼續深造，佢喺學校入面表現，包括有無做過各種職位或者做過其他好行為可以攞到額外分數，增加考取理想學校嘅機率。
馬來西亞華校強制學生喺返學期間講華語，唔畀佢哋講其他方言，講咗方言甚至會同講粗口一樣嚴重，但係仍然會有學生私底下喺學校入內講方言。就係因為咁樣嘅規制，社會上形成咗對方言嘅歧視，亦有「讲方言就罚款成为莘莘学子的鲜明记忆」嘅言論，但係依家略有改善。
馬來西亞高等教育文憑課程係學生喺完成中五課程後繼續讀嘅，完成中六課程之後憑STPM成績申請國內以及國外大學。而另一個途徑就係馬來西亞大學預科班。呢個課程亦普遍上被認為比STPM寬鬆，考高分相對容易，不過由2006年開始呢個課程將會保留30%學位畀土著學生。
馬來西亞嘅高等學校分咗大學級別、大學學院級別同學院級別，呢啲劃分係經過由高等教育部嚴格審核評估之後給予嘅資格。一般嚟講，由學院升格做大學學院或者大學學院晉升做大學都係要經過最少5年嘅發展。高等教育部會由辦學質素、學校設施、教學環境、師資力量同學校規模等各個方面進行考核同評估，然後再畀合格嘅院校進行晉升，呢個制度同加拿大等其他國家相同。
本地學生只可以憑STPM或者馬來西亞大學預科班申請進入本地大學。另外，馬來西亞公立大學喺錄取新生方面採取「種族固打制」，亦造成大量馬來西亞人才外流，其中澳洲、英國同台灣都係唔少馬來西亞華人出國繼續求學嘅選擇。
馬來西亞醫療保健主要係由馬來西亞衛生部負責。馬來西亞擁有高效同廣泛嘅醫療保健系統，運營由政府基層普及醫療系統同共存私人醫療系統組成嘅雙層醫療保健系統。2018年馬來西亞全國一共有384間醫院，其中144間係政府醫院，其餘240間係私家醫院。
2005年新生嬰兒死亡人數為10人，預期壽命為74歲。2017年，馬來西亞畀美國《國際生活》譽為「全球最佳醫療體系國家」，亦係唯一位居前10名嘅亞洲國家馬來西亞嘅醫療保健同埋醫療體系同美國同埋西歐相比下仍然有優勢。
馬來西亞嘅醫療保健主要分為公立同私營。公立只會提供相當基本嘅醫療保健設施，特別喺鄉村地區。馬來西亞政府亦喺2009年制定一項叫「1Care for 1Malaysia」計劃，以根據「需求使用，按能力付費」為原則進行醫療保健改革，但喺實施方面進展甚微。
馬來西亞政府亦好重視醫療保健擴張同發展，所以會喺每年財政預算案中撥款5％嘅發展預算投入到公共醫療保健中，意味住醫療保健完整撥款會增加超過20億令吉。隨住人口不斷增加同人口老化，馬來西亞政府希望喺多個方面改善依家嘅醫療體系，包括翻修現有公立醫院、起多啲新公立醫院、增加綜合公立診所嘅數量，以及改善長遠醫療培訓同擴展。
馬來西亞政府嘅公立醫院擁有好多醫學領域專家同先進醫療設備同設施。但係，同香港一樣馬來西亞嘅政府公立醫院都面對醫護人員短缺，導致求診病人需要等好耐。而私立醫院就大數喺市區，配有最新嘅診斷設備，相比政府醫院唔使等咁耐，但係同時私立醫院嘅醫療費用相對政府公立醫院會貴好多。
馬來西亞嘅法律法系係英美法系，而牽涉到穆斯林嘅非刑事或者非嚴重罪行事務就由穆斯林事務法庭審理。馬來西亞憲法亦限制咗穆斯林法庭嘅權利，如果穆斯林事務法庭唔可以對犯人做出監禁、死刑、鞭刑等判決，穆斯林法庭亦唔可以用伊斯蘭教法中嘅刑罰。
馬來西亞法律對毒品者刑罰好重，持有多過15克海洛因，或多過30克嗎啡或者可卡因，或多過500克大麻人士，又或者未經許可而製造任何數量海洛因，嗎啡或者可卡因，都會處以死刑－絞死。馬來西亞旅遊局嘅旅遊指南同埋飛往馬來西亞境內所有航空公司都會喺降落前同降落後廣播攜帶過多受管制藥物或者攜帶毒品入境馬來西亞會有嚴重後果。
鞭刑係一種喺馬來西亞廣泛施行嘅合法體罰。馬來西亞刑事訴訟法第286至291項明文表明可以對10歲以上50歲以下健康男性或者50歲以上嘅男性強姦犯用笞刑，而當中成年人最高刑罰係24鞭，18歲以下未成年人最高刑罰係10鞭，而且唔可以分期執行。
馬來西亞鞭刑懲治對象唔一定係重犯，不過鞭刑最主要對象係毒犯、強姦犯同非法入境者。但係大多數外國人唔理解呢啲嚴厲刑法，馬來西亞政府以及大部分馬來西亞民眾就認為嚴刑可以有效制止罪案同破壞行為。曾經喺網上流傳嘅「馬來西亞笞刑」短片中，馬來西亞8000名律師要求政府廢止笞刑。
馬來西亞政府部門喺2005年7月1號開始實行五日工作制，每星期兩日休息假期視乎唔同地區而定，其中吉打、吉蘭丹同瓜拉登嘉樓係逢星期五同星期六休假，柔佛亦喺2014年1月1號開始逢星期五同星期六休假，而其他地方就係逢星期六同星期日休假。
所有銀行及公共假日如果同週末假期或者公眾假期重疊，要喺翌日補假。聯邦同州政府有權喺任何時候，將特定日期列為假期、銀行假期或者公眾假期，較常見嘅係元首登基、加冕、成婚、駕崩當日，或者落喺工作日嘅選舉日，或者體育選手喺重要比賽中獲得佳績嘅翌日，宣佈為特別公眾假期。
根據《1998年教育條例》第6條文嘅規定，扣除每星期週末假期同公眾假期後，學校上課日數最少要有190日，其餘係學校假期。學校喺學年中享有4日嘅特假，可以係家長日、頒獎日、校慶日、兒童節、學校運動會或者其他節日，具體日期由校方自行制定。
馬來西亞高等教育包括政府大學、私立大學、政府學院同私立高等教育機構，國立高等學府全年分為兩個學期，新生喺學年開始前有大約一個星期有迎新活動，具體入學同放假時間根據各個院校學系而定，通常喺1月或者9月開課，學期課程表會喺學年開始前由校方公佈。
1819年英國東印度公司嘅萊佛士同柔佛蘇丹簽訂條約，獲批准喺星加坡建立交易站同殖民地，後來稱為「星加坡開埠」。由於特殊嘅地理位置，星加坡喺第二次世界大戰之前一直係大英帝國喺東南亞最重要嘅據點，因為噉慢慢發展成為繁榮嘅轉口港。
1965年獨立後，喺總理李光耀嘅領導之下，新加坡喺一代人嘅時間內從一個第三世界國家轉變為一個有錢嘅已發展國家，人均國民生產總值居世界前茅。星加坡以廉潔嘅政府、清潔嘅都市、高效率同完善嘅法制聞名於世，但同時又以政府嚴格嘅管制著稱。
星加坡早期主要有馬來人住，佢最早嘅文獻，源自中國公元3世紀。14世紀中國大明時將星加坡叫做淡馬錫。1819年1月29號英國不列顛東印度公司僱員萊佛士登陸星加坡，並開始管轄呢個地區。1824年星加坡正式成為英國殖民地，最初隸屬於英屬印度殖民當局管轄，1867年升格為海峽殖民地，受英國直接統治。
1941年太平洋戰爭時期，星加坡畀日本佔領達3年6個月，改埋名叫「昭南特別市」。1945年8月英國重新接管星加坡，恢復舊名。1959年星加坡取得自治地位，1963年佢同馬來亞聯合邦、砂勞越同北婆羅州成立馬來西亞聯邦，完全脫離英國統治。
星加坡獨立後，尤其喺1970年之後，政治上嘅自由空間畀政府逐步壓制，之不過經濟上高速發展，好快就成為東南亞重要嘅金融同埋轉口貿易中心，成為「亞洲四小龍」之一。同時星加坡人嘅生活水平，亦得到大幅度提高，住屋、教育、交通等問題，都步步解決，到1990年李光耀卸任總理時，星加坡已經成為區內，乃至整個亞洲經濟發展模範。
根據星加坡憲法，星加坡實行嘅係議會制政府。國家機構三權分立，總統由直接民選產生，係國家元首。國會議員亦都係選舉產生，總理喺國會多數黨中產生，佢領導嘅內閣擁有行政權，並由獨立嘅公共服務委員會管理公務員嘅聘用同埋處分。
自1959年起，人民行動黨一直係唯一嘅執政黨，喺議會亦好少有能夠形成監督力量嘅反對黨。外界普遍認為，人民行動黨對反對黨同埋異見分子嘅打擊係毫不留情，包括喺選舉前重新劃分選區、運用行政資源同訴諸法律行動等。
有啲西方國家指責人民行動黨主宰咗星加坡主要嘅政治舞臺，因為國會成員絕大多數都係該黨黨員，三任總理李光耀、吳作棟同李顯龍亦都係人民行動黨黨員。由於國會嘅構成來自選舉結果，呢啲指責並無太大嘅說服力。不過，星加坡即使係實行選舉制度，亦有啲人認為星加坡政府體制似乎更接近專政統治而唔係民主政治。
一般認為，星加坡言論自由嘅空間喺1965年獨立之後就一直受到壓制，雖然近年佢為咗鼓勵創意產業嘅發展同展現更開明嘅政府態度，已經喺呢方面有所放鬆。有啲人認為，人民行動黨政府通過政府持股嘅方式間接控制咗該國兩大媒體集團，反對聲音亦因為種種限制好難通過其他私人出版機構出版佢哋嘅著作或者發表言論。
外國媒體批評星加坡政府，有時會俾人告誹謗而要賠錢，或者俾星加坡政府限制喺星加坡嘅發行量。此外，個人或民間組織亦被禁止自行安裝衛星天線接收器，冚辦爛鬼佬嘅電視節目都可被審查。政府亦對網絡進行管制，要求大型新聞網站必須攞牌，而封鎖嘅網站好多都係鹹網。
人民嘅行動自由並冇受到太大限制，但當局對一切集會活動都非常關注。只要達到一定數量嘅戶外集會，都必須同警方備案。星加坡嘅內部安全局擁有非常大嘅權力，殖民地時期留低嘅內部安全法授權佢哋可以喺必要時無限期拘留任何被懷疑可能對種族和諧同社會穩定造成威脅嘅人士，並可以喺不經審訊嘅情況下扣押多年。
由於無淡水河，星加坡嘅主要水源就係降雨，因此修建咗多個水塘。雖然降雨量大，呢啲雨水都係無法滿足當地嘅用水需要，目前50%嘅水源依靠進口，大部分嘅水係喺馬來西亞進口。星加坡亦都積極開發其他水源，包括海水化淡同埋再生水。
星加坡係世界上人口密度第三高嘅地方，排喺澳門同摩納哥之後。常住人口超過570萬，其中25%以上係外國公民。本國公民當中，四分之三嘅人口係華人，亦係世界上除咗兩岸四地，唯一華人人口佔大多數嘅國家，大概有76%。
住房方面，84%嘅星加坡人口住喺由政府起嘅組屋，價格非常低廉，重可以再轉賣畀無權買新組屋嘅新加坡永久居民或外國人士。組屋之外最多人居住嘅係共管式公寓，屬於私人嘅公寓住宅，價格一般係政府組屋嘅四、五倍之多。
星加坡有英文、馬來話、華語同埋泰米爾話四種官方語言，其中馬來話係國家語言，但係政府機構多數用英文。早期嘅星加坡華人大多習慣使用唔同嘅漢語族語言，例如福建話、廣東話等等，但係經過幾次大規模政府主導嘅講華語運動後，華語已經有壓倒性優勢。
不過，英文先至係星加坡嘅主導語言。政府一方面對最大族群華人推行講華語運動，一方面又喺80年代頭廢除華校制度，除咗中文同道德堂，所有嘅課程都係以英文嚟教，所以，星加坡人日常工作同生活，都係以英文為主要語言。
喺政府咁多年嚟有意推動之下，英文成為星加坡嘅共同語言，喺2015年開始，英文開始超越華語，成為新加坡國民最常喺屋企講嘅語言，到2020年，喺屋企主要講英文嘅人已經有成48.3%，而華語就得返29.9%。
其他宗教人數較少，合計只有1萬1千幾人。錫克教係19世紀喺印度傳入嘅，教徒主要係錫克族警察、看守人，有7間錫克廟，包括奎因街嘅中央錫克廟。猶太教喺星加坡有兩個會堂。拜火教冇廟。星加坡雖然有宗教自由，但係對少數偏門宗系，好似耶和華見證人，仍然有所禁制。
1965年後星加坡經濟發展迅速，係新興嘅現代化工業國家。工業主要包括區內最大嘅煉油中心、化工、造船、電子同機械等。擁有著名嘅裕廊工業區。國際貿易同金融業喺星加坡經濟中扮演重要角色。星加坡目前係繼紐約，倫敦同東京之後國際上第四大外匯市場交易中心。
得益於呢個國家穩定嘅政局、廉潔高效嘅政府同較低嘅成本，早期星加坡係眾多跨國公司在東南亞投資嘅首選地。但係隨住人力成本嘅提高，同埋東南亞其他國家嘅相繼發展，星加坡嘅呢啲優勢逐漸喪失，好多工業、製造業紛紛外遷。
但係受限於自身環境同埋全球經濟蕭條影響，2001年星加坡經歷建國後經濟狀況最乍抖嘅一年，GDP負增長2.2%，迫使政府開始考慮其他嘅發展道路。目前該國政府開始鼓勵私人創業同埋依靠中國及印度嘅崛起調整經濟結構，鼓勵企業到新興工業國家進行投資，但重未見成效。
旅遊業同樣係政府重點支持嘅產業，雖然近年來旅遊業頻頻受到打擊，歐美同日本旅客明顯減少，憑住良好嘅旅遊服務質量同豐富多元嘅文化，星加坡每年接待嘅外國遊客重有超過600萬人次。其中中國遊客數量增長最為顯著，主要係由於政府放寬中國公民簽證程序同埋延長逗留時間所致。
為咗進一步鼓勵旅遊業嘅發展，星加坡好重視廉價航空行業嘅發展趨勢，除咗開兩間私營嘅廉價航空公司之外，亦鼓勵馬來西亞、泰國、印度尼西亞同埋澳洲等國嘅廉價航空公司將星加坡列入目的地之中，亦表示願意降低樟宜國際機場對過往客機嘅收取費用。
樟宜機場係東南亞乃至全世界最繁忙嘅機場之一，亦係唔少澳洲去歐洲航線經停嘅站。作為亞洲最繁忙嘅5個機場之一，樟宜機場嘅年旅客數已經突破3000萬人次。樟宜機場雖然已經有超過20年嘅歷史，但依然被評為全世界最舒適嘅機場之一，目前擁有4個候機樓同兩條跑道。
重有，星加坡北部嘅實里達機場而家擁有一條長達1620米嘅跑道，專門連接鄰近國家嘅旅遊景點嘅定期航班、團體包機或者接待私人飛機，喺2005年，有關當局計劃擴展跑道到2000米，用來接待波音737級數嘅客機，佢係星加坡第一個國際民用機場。
私家車普及率喺星加坡係好高，主要係由於政府嘅諸多限制措施。私人買車必須首先競標攞到數量有限嘅擁車證，一張擁車證嘅價格就已經相當於一架普通進口轎車嘅價格。另外星加坡亦係全球第一個用電子收費站嘅國家，喺入去市中心嘅道路上架設電子道路收費系統，喺高峰時段入去市中心嘅車輛就要自動畀錢。
星加坡嘅教育制度同英國嘅制度好似，除咗各國語言嘅課之外，其他科目都係用英文教嘅。一般讀完十到十一年嘅中小學之後，可以揀到初級學院、高中或者理工學院讀書，讀初級學院或者高中嘅學生，半數以上能夠升上國內大學。
星加坡有八成四人住響政府樓，叫做組屋，價錢好平，只係私人樓嘅五分一到四分一。資格方面，家庭公民有優先權，唔係公民嘅永久居民排後面，而單身人士就要35歲後先至買得。星加坡組屋多數都係多層大廈，但係亦都有小量別墅式房屋。
越南嘅地理位置喺東南亞嘅中南半島東端，東面就係南中國海，北緯 8°30' 至 23°22'，東經 102°10' 至 109°30'。同柬埔寨、老撾同埋中國嘅雲南、廣西接壤，又同中國廣西共享北部灣。兩國原先響正海灣中心個白龍尾島劃界，家下以東經 108°03' 作為新嘅邊界。
公元前3世紀，秦朝侵略越南北部地區。響前1世紀至10世紀嘅大部份時間，越南係喺中國古代各政權嘅統治之下。968年，丁部領統一境內嘅割據勢力而建國，響李朝建立後，宋朝承認佢嘅主權。響脫離北屬之後嘅歷史中，越南成為藩屬國。
1977年，越共四大確定咗親蘇聯嘅方針，同中共嘅關係轉趨冷淡。1978年，由於越南政府響前南越地區推行「社會主義改造」，導致大批越南華僑逃離越南。1978年12月25日，越南黎筍政府派25萬越南人民軍部隊入侵柬埔寨，越軍好快就攻入柬埔寨嘅首都金邊，並且係推翻紅色高棉後扶植名為柬埔寨人民共和國嘅親越傀儡政權，但聯合國一直唔承認柬埔寨人民共和國。
1979年1月，越南同蘇聯簽訂咗《越蘇友好合作互助條約》，越軍佔領柬埔寨之後，係柬泰邊境地區部署重兵，紅色高棉亦都向泰國邊境逃跑，越軍打到柬泰邊境，令泰國邊境地區人民嘅生命財産遭到嚴重嘅損失。雙方係經過13天嘅戰鬥後講和。
1979年，中國為咗分擔柬埔寨被越南攻打嘅壓力入侵越南，史稱中越邊境戰爭，中國人民解放軍係攻入越南北部嘅諒山、高平、老街三個省會之後撤軍回國。之後，中越邊境仍不斷發生衝突，衝突持續咗10年咁耐。1986年，越共換咗領導人之後，開始改變越南嘅經濟政策，佢哋學習市場經濟同埋對外開放投資嘅模式，嗰政策叫做「革新開放」。
越南由越南共產黨一黨執政，國內冇其它合法政黨，越共總書記係黨同國家最高領導人，兼任中央軍事黨委書記，掌握軍權。2001年取消政治局常委之後，黨總書記、國家主席、政府總理同國會主席被視為越共領導層嘅「四大支柱」。
馬爾代夫係一個島國，全名「馬爾代夫共和國」，由1,192個珊瑚礁組成，位置喺印度洋、斯里蘭卡西南面約莫700公里、印度西南面451公里。咁多個島加埋面積有227平方公里，1,192個島入面淨係得202個島有人住，首都係馬累。
馬爾代夫平均國民生產毛額超過2,000緡美金，經濟富裕程度居南亞國家頭三名。馬爾代夫佔全世界珊瑚礁面積有5%，經濟以漁業為主，1972年，意大利人去到馬爾代夫成立第一個休閒度假村，吸引唔少歐洲人去玩，旅遊業自此大放異彩，成為馬爾代夫主要經濟來源，觀光外匯收入佔國家外匯收入60%以上。
馬爾代夫無現代化工業，淨係有小型船舶修造廠、 漁業產品、水果加工、手工藝製作等細囈工業。海島土地又瘦又少，發展唔到農業自給，絕大多數工業產品同生活必需品靠由斯里蘭卡、印度等南亞國入口。主要出口商品係海產同成衣。
斯里蘭卡經濟以出口寶石同農作物為主，主要農產出口包括稻米、橡膠、椰子、咖啡等熱帶地區代表性產物。另外，斯里蘭卡係世界三大產茶國之一，其中錫蘭紅茶係代表作。但係自從2004年印度洋大地震引起嘅大海嘯以嚟，海岸線被嚴重破壞，觀光業亦因此受到一定程度嘅影響。
阿富汗，係亞洲中西部一個內陸國。有人將佢歸入中東地區，亦有人將佢歸落中亞或者南亞。佢北面有塔吉克、烏茲別克、土庫曼，西面有伊朗，南部同東部係巴基斯坦，東北部有好窄窄嘅一條走廊同中國西北嘅新疆接壤。領土總面積大概係65.
阿富汗係一個多元民族嘅國家，境內有成四十幾個民族，總人口超過3400萬，其中普什圖人佔42%、塔吉克人佔33%、烏茲別克人佔9%，另外重有第啲少數民族，好似土庫曼人、哈扎拉人、曲爾阿馬克人、努里斯坦人、俾路支人、吉爾吉斯人等等。
1919年8月19號，第三次英阿戰爭之後，阿富汗時任埃米爾阿曼諾拉汗宣佈阿富汗正式獨立，建立阿富汗王國，係呢個地方最後嘅穩定時期。直至1973年，阿富汗王國響一次政變期間畀人推翻，阿富汗共和國正式建立，阿富汗開始咗長年打仗嘅時代。
1979年，蘇聯入侵阿富汗，阿富汗民主共和國成立。1990年代，武裝組織塔利班崛起。2001年，911事件之後，美國發動阿富汗戰爭。長期嘅戰亂、內陸國家嘅處境、山多而交通唔方便、落後嘅教育，都令到呢個國家民生凋敝，國民嘅生活質素好低。
2021年8月16日，塔利班攻陷阿富汗嘅首都喀布爾，8月19號晏晝，重將國號變番「阿富汗伊斯蘭酋長國」。2021年9月6日塔利班宣布，攻陷最後一個反塔利班組織據點，控制阿富汗全境。而家阿富汗伊斯蘭酋長國仍未俾國際普遍承認，阿富汗伊斯蘭共和國仍喺聯合國代表阿富汗。
阿富汗，希臘人隨亞歷山大大帝東征，去到印度就停，人留在此。史書稱為大夏。及後大月氏西遷，入大夏，當地人結合，終於變成貴霜國。貴霜月光王信佛教，南北征伐，深入印度。印度佛教原本唔興造像，然而結合希臘人造像，巴米揚大佛由此而來。
戰後西方數以百億美元嘅國際援助農業嘅恢復，同埋市場機制嘅重新建立令到經濟有所恢復，但係多數人仲係赤貧狀態，塔利班組織依然掌控西南部大片領土，無人敢涉足呢一區域亦無經濟活動。依家較高端商業投資僅限喺首都有軍力保護嘅幾個商業區，其他地區依然係小農經濟狀態，高度依賴外援。
阿富汗係金新月地帶主要嘅鴉片生產地，喺1992年開始，超越咗拉丁美洲地區、金三角等成為世界鴉片生產第一大國。根據統計，2007年世界市場嘅92%非藥用鴉片嚟自阿富汗。阿富汗亦係世界上最大罌粟種植國之一，全國大部分省都有罌粟種植，佢面積好廣泛。
狹義上嘅中亞，根據中國大陸同埋台灣中學教科書嘅定義，只包括中亞五國，即哈薩克、烏茲別克、塔吉克、吉爾吉斯同埋土庫曼。蘇聯官方定義只包括烏茲別克蘇維埃社會主義共和國、塔吉克蘇維埃社會主義共和國、吉爾吉斯蘇維埃社會主義共和國、土庫曼蘇維埃社會主義共和國，蘇聯官方通稱中亞以及哈薩克。
吉爾吉斯共和國係一個中亞內陸國，1864年被俄羅斯合併，1991年由原蘇聯獨立，首都係比什凱克市，總面積19.85萬平方公里，人口436.72萬，附近國有塔吉克、烏茲別克、哈薩克同埋中華人民共和國。主要民族係柯爾克孜族、俄羅斯族同埋烏茲別克族。
吉爾吉斯氣候屬大陸性，每年嘅7、8月熱啲，晌攝氏30度左右，12月到2月冬天可以凍到攝氏零下30度。全境海拔500米以上，一半嘅地區海拔1000─3000米，三分之一嘅的地區海拔3000─4000米。
東北部有天山脈西段，西南部有帕米爾─阿賴山脈。得西南部同埋北部有低地分布。納倫河橫貫穿全境，晌境內長540千米。楚河晌境內長220千米。高山湖伊塞克湖係出名嘅不凍湖。每年平均落200─1000毫米雨。
柯爾克孜人多數係穆斯林，伊斯蘭化嘅時間係8至12世紀。真正伊斯蘭化係18世紀，當時吉爾吉斯人俾准噶爾趕到天山，受浩罕汗國統治而伊斯蘭化。但吉爾吉斯人重保持住對薩滿教、萬物有靈同埋騰格里信仰。同哈薩克一樣，部落頭人比毛拉權力大。
因為小高加索山橫貫、境內地形崎嶇嘅亞美尼亞，相傳係舊約聖經中諾亞方舟喺大洪水退卻後著陸抵達之處，甚至有講法認為亞美尼亞嘅首都埃里溫就係由諾亞本人建立嘅城市。傳說嘅真假或者唔容易查證，但係亞美尼亞嘅確係世界上第一國將基督教列為國教，佢嘅歷史可以追溯到4世紀，並且喺之後嘅一千年間一直以獨立國家嘅型態存在，並無因為羅馬人、波斯人同蒙古人嘅侵略而消失。
16世紀中期，亞美尼亞畀伊朗同奧斯曼帝國瓜分，1805年～1828年，東亞美尼亞併入俄國，西亞美尼亞依然屬於土耳其。第一次世界大戰期間，幾十萬亞美尼亞人慘遭奧斯曼土耳其帝國屠殺。1920年，亞美尼亞蘇維埃社會主義共和國成立，1922年，亞美尼亞加入外高加索聯邦蘇維埃社會主義共和國，成為蘇聯加盟共和國下面嘅一個自治共和國，1936年，成為蘇聯直轄嘅加盟共和國。
阿塞拜疆全名阿塞拜疆共和國，係一個東歐國。阿塞拜疆嘅國名嚟自於阿剌伯話，意思係「火嘅國」。阿塞拜疆國土面積約莫86,600平方公里，貼住裏海、伊朗、亞美尼亞、土耳其、格魯吉亞同埋俄羅斯。首都巴庫，1999年普查全國人口有約莫795.
1917年11月，「阿塞拜疆民主共和國」成立，到1920年4月28號又成立咗「阿塞拜疆蘇維埃社會主義共和國」，1922年3月12號加入「外高加索蘇維埃聯邦社會主義共和國」，1936年12月5號直接成為蘇聯加盟共和國。
官方語言係阿拉伯文，亦都用英文。而家嘅國王係哈馬德·本·伊薩·阿勒哈利法，1999年3月6號即位。地理上巴林係喺亞洲西南部，波斯灣西南部一個島國，近住卡塔爾同埋沙特阿拉伯王國之間，屬於熱帶沙漠氣候，石油係佢哋嘅經濟支柱。
喺島上住嘅希臘人同埋土耳其人喺塞浦路斯獨立之後衝突加劇，1974年土耳其入侵塞浦路斯北部之後，1983年土耳其人控制嘅北塞浦路斯宣佈獨立，自此塞浦路斯正式一分為二。南部嘅塞浦路斯共和國喺2004年5月1號正式成為歐洲聯盟成員。
格魯吉亞係亞洲國家，首都第比利斯。曾經係蘇聯加盟共和國，1991年4月9號正式獨立，1995年8月24號通過新憲法，國名定為「格魯吉亞」。曾為獨聯體國家。國土面積69,700平方公里，人口5,443,359。
國內絕大多數俄羅斯人均在國家獨立後紛紛移民離開。生活於阿布哈茲嘅阿布哈茲人及南奧塞梯嘅奧塞梯人都尋求脫離格魯吉亞獨立。國內尚有另外兩個Kartvelian民族，分別為Svan及Mingrelians，以及少量嘅Laz。
自從前蘇聯解體以後，由於亞布哈茲叛亂部隊嘅分離活動、Ajaria及南奧塞梯嘅問題，對本國嘅人口做成衝擊，並使經濟變得脆弱。尋找工作嘅困難，迫使以十萬計嘅格魯吉亞人出外尋找工作機會，當中大部份選擇移民往俄羅斯。
約旦哈希姆王國係西亞阿拉伯半島西北部一個國家，面積大約89,342平方公里，人口大約1,062萬人，當中阿拉伯人佔全國大約95%總人口。東面係伊拉克，東南面係沙地阿拉伯，西面係以色列同巴勒斯坦，北面係敘利亞。
約旦本來係巴勒斯坦一部份，7世紀初屬阿拉伯帝國，1517年歸奧斯曼帝國，第一次世界大戰後淪為英國殖民地，1921年英國以約旦河為界，將巴勒斯坦一分為二，西部嗌返巴勒斯坦，東部建立「外約旦酋長國」。1946年3月22號英國承認外約旦獨立，5月25號改國名為「外約旦哈希姆王國」。
1948年5月第一次中東戰爭入面，外約旦佔領約旦河西岸4,800平方公里土地。1950年4月，外約旦同西岸合併，改稱「約旦哈希姆王國」。1967年第三次中東戰爭入面，以色列佔領西岸。1988年7月，胡辛國王宣佈中斷同約旦河西岸地區嘅「法律同行政聯繫」。
約旦面積大約89342平方公里，北面係敘利亞、東面係伊拉克，南面連接沙地阿拉伯，西面係以色列大部分地區係高原，海拔650－1000米。西部係約旦河谷，東部同東南部係沙漠，畀亞巴琳山脈貫穿。死海喺約旦嘅西部，係同以色列邊境嘅一部分。
約旦絕大多數信奉伊斯蘭教，遜尼派佔大約97.2%，其餘2.2%係羅馬天主教、希臘東正教、敘利亞東正教、科普特東正教、亞美尼亞東正教同新教信徒。另外，亦有0.4%係佛教、0.1%係印度教、小於0.1%係猶太教、小於1%民間信仰、小於0.
1940年6月法國向納粹德國投降後，黎巴嫩畀德、意軸心國控制。1941年6月英軍喺自由法國部隊幫手下佔領黎巴嫩。同年11月自由法國部隊宣佈結束對黎巴嫩嘅殖民統治。1943年11月22號黎巴嫩宣佈獨立，成立「黎巴嫩共和國」。
1946年12月英、法軍全部撤離黎巴嫩。1975年4月，黎巴嫩基督教同伊斯蘭教兩派因分配國家權力而激化矛盾，爆發內戰。1989年10月，伊、基兩派議員達成《塔伊夫協議》，重新分配政治權力。1990年，黎巴嫩內戰結束。
阿曼係阿剌伯半島最古老嘅國之一，中國舊時叫佢做「祖法兒」。歷史上先後畀阿剌伯帝國、葡萄牙、波斯、英國等國入侵。1920年，英國承認阿曼獨立，但係阿曼就分裂咗做「馬斯喀特蘇丹國」同埋「阿曼伊斯蘭教長國」兩部分。
雖然有136個國承認佢係一個獨立主權國，但係加拿大、美國、挪威、芬蘭、格陵蘭、喀麥隆、牙買加、巴哈馬、聖文森、巴巴多斯、千里達、墨西哥、法屬圭亞那、厄立特里亞、意大利、伊比利亞半島、法國、尼德蘭、比利時、安道爾、盧森堡、瑞士、列支敦士登、斯洛文尼亞、克羅地亞、愛沙尼亞、拉脫維亞、立陶宛、北馬其頓、希臘、奧地利、英國、丹麥、摩爾多瓦、南韓、日本、緬甸、澳洲、臺灣、星加坡、紐西蘭，同太平洋島國都唔承認佢係個獨立主權國。
伊斯蘭教係卡塔爾嘅主要宗教同國教，但係仍然存在其他宗教信仰，大多數卡達公民信仰為屬瓦哈比派、薩拉菲運動，約有20％穆斯林屬什葉派，其餘穆斯林派別則較少。整體而言，穆斯林佔67.7％、基督徒佔13.8％、印度教佔13.
基督徒人口幾乎係外國人，由2008年開始，基督徒被允許喺政府捐贈嘅土地起教堂，但係外國人嘅傳教活動仍被禁止，喺卡塔爾嘅教會包括馬克·托馬敘利亞教會、瑪蘭卡正統敘利亞教會、天主教的杜哈玫瑰聖母堂同聖公宗的顯現堂，另有兩處耶穌基督後期聖徒教會教堂。
同其他中東國一樣，足球係卡塔爾最受歡迎嘅運動，其次係木球。2010年12月，卡塔爾申辦2022年世界盃成功，將會係中東國家有史以嚟舉辦最大型嘅體育盛事。卡塔爾亦曾經舉辦2006年亞洲運動會、WTA巡迴賽總決賽、2011年亞洲盃足球賽同2011年泛阿拉伯運動會。
沙地阿拉伯，又叫沙特阿拉伯，全名沙地阿拉伯王國，係阿剌伯半島上最大國。佢西北係約旦，北面同東北係伊拉克，東面係科威特、卡塔爾、巴林、阿聯酋，東南係阿曼，南面係也門，波斯灣喺東，紅海喺西。佢係兩座聖廟之地，兩就指係麥加同麥地那，回敎兩個最神聖嘅地方。
沙地阿拉伯佔阿拉伯半島大約80%領土。沙特同阿聯酋、阿曼同也門接壤嘅大部分地區無明確邊界，所以實際面積不詳。政府估計面積係2,217,949平方公里，而其他可信嘅估計都係介乎213萬9千7百平方公里至224萬平方公里之間。
土耳其，正式國家名土耳其共和國，係一個橫跨歐洲同亞洲嘅國家，大部份國土喺細亞細亞半島，即係安那托利亞半島以及巴爾幹半島嘅東色雷斯地區。北邊係黑海，南邊係地中海，海岸線長3518公里。東南同敘利亞、伊拉克接壤，西邊就有愛琴海、希臘同埋保加利亞接壤，東邊同格魯吉亞、亞美尼亞、阿塞拜疆、伊朗接壤。
根據1995年人口統計，土耳其總人口有 6160萬，其中土耳其人佔80%以上，庫爾德人佔15%，其他民族佔5%。99%國民信伊斯蘭教，其中遜尼派佔85%，其他都係什葉派嘅阿列維派教徒，重有少數人係信基督教同猶太教。
根據福布斯雜誌調查，2013年3月，土耳其最繁華嘅城市伊斯坦堡，身家超過10億美金嘅富豪有37人，排名世界第5，僅次於莫斯科、紐約及都有43人嘅香港同倫敦。不過，呢37個富豪嘅資產總值低過少啲人嘅聖保羅同孟買
也門共和國係西南亞國，喺阿拉伯海同埋紅海邊、阿曼同埋沙地阿拉伯之間。1990年5月由阿拉伯也門共和國同埋也門民主人民共和國併埋。面積52萬8千平方公里，劃分爲21個省同1個直轄市，人口2,980萬，絕大多數係阿拉伯人，官話係阿拉伯話，國教係伊斯蘭教。
2014年，胡塞組織同也門政府矛盾激化。2015年3月，哈迪總統領導嘅也門政府流亡沙特阿拉伯。同月沙特阿拉伯、阿聯酋等國組成聯軍介入也門問題，也門局勢升温。2022年2月，聯合國安理會通過第2624號決議，向胡塞組織實施武器禁運等制裁。
澳門地有三個部份，分別喺駁住中國大陸嘅澳門半島、南面嘅氹仔同路環，後兩者曾經係兩個島，不過已經畀路氹城嘅填海工程二合為一。澳北接廣東珠海市，拱北關閘係通道通。澳西海邊望出去，有珠海嘅灣仔同橫琴。隔九州洋可見香港大嶼山。
澳門喺明代史書中記載稱為「蠔鏡」，澳門當時係葡萄牙同中國貿易嘅主要補給港口。葡萄牙人登陸澳門之後，問當地人呢度地名叫乜嘢，因為喺媽閣廟旁邊，當地人以為佢哋問嗰間廟於是就回答「媽閣」，就噉樣澳門就被命名為「Macau」。
1887年，當時嘅葡萄牙政府迫清政府簽訂《中葡和好通商條約》，規定「葡國永駐管理澳門以及屬澳之地與葡區治理它處無異」。1896年，葡萄牙企圖再佔領附近嘅大小橫琴島，但唔成功。1908年，葡萄牙要求展界，並劃定澳門嘅界址。
1974年4月25號葡萄牙革命，新政府實行非殖民地化政策，承認澳門唔係殖民地，而係中國領土。中葡兩國政府喺1986年開始為澳門問題展開合共四輪談判，1987年4月13號兩國總理喺北京簽訂《關於澳門問題的聯合聲明》同埋兩個附件。
聯合聲明話，澳門地區係中國嘅領土，中華人民共和國會喺1999年12月20號對澳門恢復行使主權，而1993年3月31號喺北京，由全國人大通過並經當時國家主席江澤民頒佈嘅《澳門特別行政區基本法》成為相當於澳門嘅「憲法」。
1999年12月20號零時喺澳門新口岸交接儀式會場，由中、葡兩國元首見證澳門第127任總督韋奇立同澳門特區行政長官何厚鏵交接澳門政權，第日朝早澳門人歡迎駐澳門解放軍之下，中華人民共和國正式對澳門行使主權。
澳門屬於副熱帶濕潤氣候，每年以十月中至十二月天氣最好同最穩定，陽光充沛之餘唔會太炎熱，濕度唔高，最為舒服。澳門春季唔明顯，五月底初夏時受海洋性氣候影響，炎熱潮濕吹西南風，重不時有熱帶氣旋或者西南季候風低壓槽帶來嘅長時間暴雨，十月秋季來臨，十一月底天氣轉涼，而北方冷空氣亦準備喺12月入侵，成一波波寒流，寒流來臨前後幾個鐘氣溫可急降超過十度，所以時時喺年初兩個月錄得嗰年最低氣溫。
澳門半島同氹仔島有三條大橋駁埋。一者，一九七四年十月開嘅嘉樂庇總督大橋，俗稱澳氹大橋或舊大橋。二者一九九四年三月開嘅友誼大橋。三者，二零零五年一月九號開嘅西灣大橋，雙層行車。重有蓮花大橋，由路、氹兩島間外十字門填海而成嘅路氹城，駁去珠海市橫琴島。
澳門嘅政治環境比較簡單，除咗因為中國內地對澳門嘅影響自「一二·三事件」以來已經主導咗當地社會生活之外，亦都因為澳門承襲咗葡萄牙嘅比例代表制有關。比例代表制容許立法會以每隊參選隊伍所得到嘅票數比例去決定議席點樣分配，使到主流意見同埋另類意見都可以同時有代表佢哋嘅聲音。
1950年代至1970年代，爆竹、火柴同神香係澳門三大傳統手工業。踏入1970年代，製衣、針織、彩瓷、電子、玩具同人造花等行業取代上述傳統手工業並支配澳門經濟。到1980年代，因為配額制度關係，紡織品同埋新興產業包括其他輕工業佔較重要地位，美、法同前西德係澳門嘅出口大國。
但自1993年下半年起內地宏觀調控，物業市場轉冷，曾經有唔少空置嘅未開工地盤充斥澳門半島新口岸區，嗰區有唔少「爛尾樓」同空置商用樓宇。紡織業紛紛北上設廠同時關閉澳門廠房以減少工資成本，加上回歸前治安唔好同埋金融風暴，當時澳門經濟幾乎停滯不前，1996年至1999年更經歷經濟負增長。
自特區成立後，改善治安之餘，澳門定位為博彩旅遊業發展嘅城市，而且2003年內地開展港澳個人遊方式來澳門後，內地居民來澳門加為方便。根據澳門統計普查局資料，2005年澳門入境旅客總數為1,871萬人次，較2004年上升12.
2%。旅客主要來自中國大陸、香港同埋台灣。對外貿易方面，據經濟局資料，2005年全年總出口貨值198.2億澳門元，較2004年下跌12.1%，出口產品以紡織、成衣類為主，出口貨值下跌15.1%至180.
特區政府喺2005年3月1號設立「綜合生活素質研究中心」以助整體提高生活素質。該中心除咗同社會各界舉行多場諮詢會以及舉辦同生活質素有關嘅講座之外，已委託香港大學進行第一輪澳門居民綜合生活素質調查。並喺12月15號公佈中期調查報告。
澳門賭業於1847年喺葡萄牙管治之下開始合法化，自此以後，澳門以「東方蒙地卡羅」之名廣為世界所知，賭業更成為澳門經濟一個重要部份。第一個博彩專營權牌照於1937年發畀泰興娛樂公司，但該公司經營太保守，未能完全發揮賭業嘅經濟潛能。
澳門旅遊局同文化局將2006年定為「2006澳門世界遺產年」，並合辦多項文化以及促銷活動，向全世界宣傳。而旅遊局亦考慮喺暑假延長呢啲旅遊景點嘅開放時間，方便遊客。活動已於2月18號喺大三巴牌坊正式啟動。
聖公會維多利亞教區喺1849年成立，管轄範圍包括澳門。中華聖公會港粵教區喺1912年成立，管轄範圍包括廣東、香港同埋澳門。1951年因為中國大陸政局轉變，香港以及澳門嘅聖堂脫離中華聖公會港粵教區，成立聖公會港澳教區。
北塞浦路斯，全名北塞浦路斯土耳其共和國，係一個位於塞浦路斯島北部，重未受到國際承認嘅政治實體。呢個主要係由塞浦路斯島上嘅土耳其人後裔建立嘅政權控制咗島上北邊約1/3面積嘅土地，並喺1974年時宣佈獨立建國，稱為「北賽浦路斯土耳其共和國」，但而家全世界得土耳其承認北塞浦路斯政權。
歷史上，一直以嚟大批留亡海外嘅猶太人想返番以色列。喺19世紀末至20世紀初，呢個浪潮去到高峰，越嚟越多猶太人返番故鄉，而佢哋同幾世紀以嚟都住喺當地嘅巴勒斯坦阿剌伯人開始發生衝突。一戰之後，原本屬於鄂圖曼帝國嘅巴勒斯坦變做英國託管地，更加多猶太人返番嗰度，佢哋同阿剌伯人嘅衝突開始升溫。
二戰後英國將以巴問題交畀聯合國搞，受到納粹屠殺猶太人影響，以色列建國得到國際支持，最終成功復國。但巴勒斯坦阿剌伯人同佢哋嘅中東盟友反對，向以色列宣戰，爆發咗第一次中東戰爭。去到二十世紀後期，爆發咗幾次較大規模中東戰爭同無數次小衝突之後，以巴衝突喺美國做中間人之下開始緩和。
南極洲係最南嘅大洲，南極就響佢上面。平均來講，響各大洲之中，係至凍、至乾、至大風嘅地方。平均高度都係最高。佢98%都係畀冰冚住，面積有14 000 000平方千米。除咗海邊，成個地方都係好少降水，所以算係荒漠，重係世界上最大嘅荒漠。
亞洲太平洋經濟合作組織係一個促進亞太地區經濟成長、合作、貿易、投資嘅組織。組織喺1989年成立，而家有21位成員，總部就設喺星嘉坡。佢哋每一年都會召開一次「經濟領袖會議」。嗰個會議會討論由「部長級會議」同埋「企業顧問委員會」提出嘅戰略建議，之後就會通過「經濟領袖宣言」公佈達成嘅正式政策。
墨西哥，舊時又寫做麥西哥，正式叫墨西哥合眾國，係北美一國。佢北面係美國，南面係危地馬拉同伯利茲，西面係太平洋，東面係墨西哥灣同加勒比海。首都係墨西哥城。世界各國之中，最多人講西班牙話嘅係墨西哥。墨西哥亦係世界上現存兩個「合眾國」政體其中一個。
紐西蘭，又叫做新西蘭，老華僑叫鳥施崙或者鳥思倫新金山，係一島國，太平洋西南。紐西蘭嘅兩個主要島嶼畀庫克海峽隔開，又同澳洲相距大約1600公里。喺佢嘅南部就係南極洲，北部就同斐濟同埋湯加兩個島國隔海相望。
第一批已知抵達紐西蘭嘅歐洲人係由荷蘭人亞伯·塔斯曼帶領嘅船隊，喺1642年航抵南北島嘅西岸。荷蘭人唔知道南北島係分開嘅，所以全部命名為Staaten Landt。後嚟先至根據佢哋喺印尼巴塔維亞嘅基地改名為Nieuw Zeeland。
1769年占士曲開始仔細咁研究紐西蘭，佢先後三次到訪南太平洋同埋紐西蘭，重為紐西蘭畫咗張地圖。但係喺最初嘅地圖版本入面，佢將斯圖爾特島當成係一個半島，而將班克斯半島畫成一個島。曲船引致歐洲捕鯨船喺紐西蘭海域嘅擴增，推動紐西蘭最終成為歐洲殖民地。
紐西蘭因為《懷唐伊條約》喺1840年成為英國嘅殖民地。懷唐伊條約有英文同毛利文版，英國皇室代表簽嘅係英文版，毛利族簽嘅係毛利文版。毛利文版嘅懷唐伊條約答應畀紐西蘭毛利族群「tino rangatiratanga」。
呢個詞語喺英文版嘅懷唐伊條約對應嘅字眼係 ｢絕對擁有權｣，但係喺毛利文就係「自治」嘅意思。由於大家嘅領會唔同，呢個詞語同埋其他嘅一啲問題至今仍然造成政府同埋毛利族群之間嘅芥蒂。譬如關於《海牀和前灘的所有權》歸屬問題。
2015年9月2號，紐西蘭政府官方網站決定喺2016年初用新嘅國旗方案，呢次新嘅國旗方案將會用蕨類植物取代原有嘅英聯邦符號，重喺2016年通過全民公投嚟確定係咪用帶有蕨類植物符號嘅國旗。但喺2016年3月嘅第二次公投，超過五成六人支持用返原本嘅國旗。
紐西蘭主要由北島同南島組成。南島係紐西蘭面積最大嘅島。南阿爾卑斯山脈縱貫南島，有好多冰川，最高峰係庫克山，海拔3,754米，亦係紐西蘭嘅最高峰。北島嘅山峰比南島少，並且大多係火山，亦都比較多人住。與世隔絕嘅陸地孕育獨特生態環境，尤其係唔曉飛嘅雀，例如奇異鳥。
每個地區都分別有理工學院同教育學院，重有唔同種類嘅高等教育機構。除此之外重有政府資助，喺毛利文化環境入面教育嘅高等教育機構Te Wānanga o Aotearoa，意思係「長白雲之鄉學院」，喺北島每一度都有分校，總部喺漢密爾頓，但係目前只有大概一半學生係毛利人。
由於中華人民共和國中央人民政府主張「一個中國」嘅政策，反對有人喺國際上用「中華民國」呢個名。而且中華民國嘅聯合國地位喺1971年俾中華人民共和國取代咗，令到中華民國喺一定情況下要用其他嘅名義參與國際社會。
1979年國際奧委會喺日本名古屋開會決定，中華民國以中華台北嘅名義參加奧運會、亞運會等國際運動賽事，呢個決定稱為名古屋協定，但係違反咗當時嘅國際奧委會憲章，喺國際奧委會委員徐亨控告勝訴之後先修改憲章。
20國集團係個國際經濟合作論壇，1999年12月16號喺德國柏林成立，屬於布雷頓森林體系框架裏面非正式對話嘅一種機制，由八國集團同十一個重要新興工業國同埋歐盟組成。按照慣例，國際貨幣基金組織同世界銀行列席呢個組織嘅會議。
20國集團嘅建立最初由美國等八大工業國組織嘅財政部長响1999年9月喺美國華盛頓提出嘅，目的係防止類似亞洲金融風暴嘅重演，等有關國家就國際經濟、貨幣政策舉行非正式對話，對國際金融同貨幣體系嘅穩定有好處。
由20世紀30年代起，阿根廷由軍人同文人輪流執政，1976年3月，由韋地拉揸弗嘅軍隊發動咗反對伊莎貝爾貝隆嘅政變，史稱「國家重組進程」，1982年4月，加爾鐵里政府入侵福克蘭羣島，引發咗一連串反政府動亂。
1983年，亞方辛民選政府上臺，恢復憲制，大力推動民主化進程。1980年代中後期，亞根廷經濟形勢惡化，社會矛盾加劇，政治動亂迭起。1989年5月，大選提前舉行，同年7月8號，亞方辛提前交出權力，曼南就任總統。
德拉魯雅做咗之後連續四年嘅經濟衰退，2001年12月阿根廷整咗個金融風暴，布宜諾斯艾利斯市暴動，德拉魯雅政府倒台。根據憲法，由布爾達擔做臨時總統，布爾達擔唔想捲入當時嘅混亂政局，辭職唔做臨時總統職位，響呢段期間，阿根廷連續換咗五個臨時總統，到最後由愛德華多·杜阿德接任做總統職位，杜瓦德任期期間，披索貶值。
2007年，尼斯托·基希納放棄冧莊，由佢老婆克里斯蒂娜·基希納接任，2015年，小保加體育會前任主席茅里西奧馬基里透過兩輪投票順利當選，2019年，由於馬基里解決唔到阿根廷經濟衰退、通脹等問題，艾拔圖·費爾南德斯接任。
1904年5月到1910年6月間，共有63695個華裔工人喺金礦做嘢。喺「金山」華人主要係廣州南部農村同埋廣東東北部梅縣嘅鄉村。廣州人就住喺約翰內斯堡、比勒陀利亞同威特沃特斯蘭呢啲廣大地區。而梅縣人就住喺伊麗莎白港同東倫敦，喺開普敦同德班就得一啲零星分佈。
1993年11月1號，獲得歐洲共同體所有12個成員國批准後，《歐洲聯盟條約》隨即生效。歐共體仍然係歐洲聯盟首位、最重要嘅基礎。歐洲共同體嘅稱呼將繼續使用，尤其係喺某啲法律性檔中，例如喺建立歐洲共同體條約嘅基礎上簽署嘅正式法案。
到1951年，荷蘭、比利時、盧森堡、法國、意大利、德國成立歐洲煤鋼共同體，合作推動煤同埋鋼鐵嘅生產銷售。1957年六國喺羅馬簽署《羅馬條約》，1958年正式成立歐洲經濟共同體同埋歐洲原子能共同體，主旨係創造共同市場，取消會員國間嘅關稅，促進會員國間勞力、商品、資金、服務嘅自由流通。
歐盟係世界上第二大經濟實體，2018年嘅國內生產總值達到17萬億美元，僅次於美國。預計接落嚟嘅幾十年內，將隨著更多國家加入而有較快增長。不過，新加入嘅國家嘅人均生產總值都低於歐盟嘅平均水準，可能會令歐盟喺短期內人均生產總值有一定嘅下降。
2003年4月6號，入盟條約由呢10個新成員國同埋15個舊成員國喺雅典簽署。最後一步係由當前成員國同埋每個候選國對條約進行批准。對於前者，條約由成員國議會單獨通過，對後者來說，條約首先要進行全民投票。
保加利亞和羅馬尼亞被推薦喺2007年加入歐盟。另外，土耳其由1963年開始，就成為歐盟嘅准會員國，佢亦會被正式認為歐盟擴大嘅候選國。由於土耳其嘅人權紀錄同埋軍隊喺政治中嘅作用，佢到而家都未獲批准加入歐盟，而歐盟就鼓勵佢繼續進行改革。
「歐共體」係歐盟成立之前對佢成員國嘅稱呼。今日呢個名依然存在，但係意義已經改變。「歐共體」係歐盟嘅三大支柱之一，亦係最重要嘅支柱。歐共體係唯一一個以跨國運作為主嘅機構，係歐盟嘅主體，各歐盟組織都係歐共體嘅組成部分。
臺灣地區，又叫臺澎金馬地區，簡稱臺澎金馬，《中華民國憲法》叫自由地區，係指而家中華民國政府可以有效實施統治嘅地區。自1955年失守浙江省嘅大陳島之後，「臺灣地區」覆蓋範圍主要包括臺灣島、澎湖群島、金門群島、馬祖列島，重有東沙群島同南沙群島嘅太平島同中洲島，總陸地面積36,188平方公里，2007年9月人口2292萬人。
1912年到1949年嘅中華民國係中國史上一個共和國，國號中華民國。呢個係中華民國本身歷史嘅一個時期，嗰時嘅中央政府設喺中國大陸，所以亦俾人叫做中華民國大陸時期，用來區別1949年到而家喺臺灣嘅中華民國。
粵語廣泛用喺香港同澳門而且係香港同澳門事實上嘅官方語言。其中，香港對外交流頻繁，藉大量粵語流行曲、電視劇、電影，促進發展同弘揚粵語。另外，由於香港曾經係英國屬地，而廣州受中國統治，雙邊交流少咗好多，令到香港同廣州嘅粵語詞𢑥同用法有少少出入。
喺唐朝鼎盛時期，嶺南地區漢人嘅人口進一步增加，原本嘅南方原居民就開始被漢化，講嘢亦開始有轉變。有部分喺山區居住嘅百越部族，免被漢人影響而繼續保持自己嘅語言文化。唐朝建立之後，粵語再進一步受到唐代中原漢語影響，形成一種又可以應付中古漢語並且又有自身獨立詞彙同文法結構嘅語言。
由唐朝滅亡之後到宋朝，北方多次落入外族手上，令中原人逃亡到嶺南地區。呢個係中國歷史上中原人口南遷嘅第二次高峰期，亦都係最後一次減少粵語同中原漢語之間差別嘅時期。而家嘅粵語重係有能力去應付宋朝早年官方修定嘅《廣韻》發音，但係就難去對應元朝或再之後嘅中原漢語發音。
清朝閉關自守，只開放廣州同其他國家做生意，有啲外國人嚟到中國之後掌握嘅漢語係粵語而唔係官話，唔少京官為咗同外國人傾生意都經常接觸粵語，令到粵語第一次掉轉頭傳播去中原。喺呢段時期又有大量嘅粵人移居到美洲、澳洲同東南亞等各地工作生活，粵語就開始傳播到世界各地，普及起嚟。
聲調方面，標準粵語完整保留咗中古漢語中，平、上、去、入各分陰陽嘅調類格局，而且重喺陰入之中衍生出一個中入調，係完整保留古漢語入聲嘅語言，有利研究中國古文學。標準粵語有m、p、n、t、ŋ、k六種韻尾，無北方話所有嘅兒化、輕聲呢啲現象。
古代南遷到嶺南地區嘅漢人同埋百越土著長期雜居，彼此間語言、文化、習俗等各方面唔覺意就相互滲透。粵語既有古漢語成分，又有古代南越語成分，係兩個民族相互融合嘅結果。現代粵語裏面仍然有好多古代南越語嘅成分，主要表現喺辭彙方面。
粵語嘅應用一直都充滿活力，外來語豐富咗粵語嘅辭彙。喺商業繁盛嘅香港，好容易見到用詞嘅演變，好似以前啲美容廣告用「減肥」做標題，跟住變做「瘦身」、「纖體」。有啲公司管理人員甚至用「瘦身」嚟表達「裁員」。
清朝以來華洋通商交流頻密，粵語好多詞來自英文，譬如快勞、「士多」、「阿Sir」、「Madam」、「Miss」，「開OT」。《通勝》入面會有中英發音對照。雖然通常英文發音會用粵語發音代入，但香港人有時會直接用英文字，如「感覺」叫feel，但跟粵語口音習慣，feel一般讀成fiu1，無L尾音，fax讀成「fek史」，而英語文書上又有粵語文法風格，即係所謂「港式英語」。
到咗電腦時代，好多粵字大五碼系統一開始時無收，寫粵文好唔方便。香港政府早年曾經整過套香港增補字集，收錄咗擴增粵字約5000字左右），如「啲」、「嘅」、「攞」、「摣」、「嘢」、「哋」、「冚」。喺最新一版嘅增補字元集中，重收埋一啲所謂嘅「粗口字」。
目前粵語嘅生存環境正面臨前所未有嘅挑戰，雖然無證據顯示粵語嘅消滅程度快過其他非官話漢語言。喺中國大陸，推廣普通話政策令粵語嘅地位不斷降低，與此同時官話同其他地方語言正侵蝕粵語嘅使用地區。特別係廣西嘅粵語消滅速度同程度已經相當嚴重，有消失嘅危險，人口比例已有一半人口淨係識講普通話。
廣東民間唔了解、唔重視粵語嘅人相當多，但自2010年廣州市民捍衛粵語行動後，民間對粵語嘅認識有所增加，已開始作出保護工作。另外，粵語文化毋以籍貫嚟判斷對方係唔係廣東人，係以語言作為判斷根據嘅，呢個其實係一種嶺南文化，或者講係白話文化，當第一代移民意識到呢種文化特徵後，就自然都畀佢哋嘅下一代掌握白話，白話先至生存到落嚟，深圳第二代發生白話化可以作為研究白話點解可以喺海外無語言環境嘅情况下傳承落嚟嘅縮影。
中國大陸民間對粵語保護嘅瞭解同中國政府嘅支持都唔夠，部分地方政府唔支持甚至打壓，難以有效保護粵語。粵語係普通話以外最為廣泛嘅語言，亦被認為係國內嘅強勢語言，但同時喺國內受到嘅打壓亦係最嚴重。由於外地人口嘅不受控湧入，先係出現普通話城市，廣西粵語被邊緣化，廣東粵語城市不斷萎縮。
中國政府、學校鼓勵學生用普通話，老師喺學校教書都係用普通話。電視媒體嘅普及同流行歌曲嘅傳播，令廣東粵曲、粵劇嘅傳統聽眾人群急劇減少。但到而家粵語仍然係未被影響嘅主要語言，廣東人民廣播電台、廣州人民廣播電台、廣州電視台、廣東電視台、南方電視台仍堅持用本地唔同族群嘅語言廣播，就連廣西、海南等地亦覆蓋同睇得到。
廣州網站羊城網為咗保護粵語，就喺2012年12月5號推出咗《舌尖上的粵語》呢部網上短片，推出咗唔夠4日就喺優酷網嘅點擊率超過190萬次，喺新浪微博嘅轉發量超過5萬次，甚至連YouTube嗰邊播放都超過15萬嘅收視率。
粵字，即係粵語字，又叫做廣東字或香港字，係一種由漢字演變出嚟嘅字，專用嚟寫粵語入面一啲傳統漢字冇嘅字，例如「啲」、「喺」、「乜」、「嘢」、「佢」、「邨」、「攰」、「嘅」、「咋」、「哋」等等。佢哋喺用粵語溝通嘅地區畀人廣泛噉用，例如香港同澳門。
粵字喺最初漢字電腦化嘅時候，冇加入編碼裏面。響 1999 年 9 月香港特別行政區政府將 4702 個香港通用嘅漢字造成《香港增補字符集》。Unicode 出 3.1 版嘅時候，《香港增補字符集》亦加埋入去。
粵語量詞有好多種，有表示唔同排列組合方式嘅「迾」、「摣」、「幫」等等，有表示唔同形狀嘅「嚿」、「𤗲」、「幡」、「塊」、「轆」、「橛」、「柵」、「粒」、「笪」等等，亦有表示時間嘅「字」、「骨」、「排」、「秋」、空間嘅「笪」、「揇」之類。
金門喺東經118度32分，北緯24度44分，喺九龍江口外，同廈門灣口遙望，距離大陸地區實際管轄嘅角嶼僅1.8km，離臺灣島有210km。包括金門本島、烈嶼、大膽、二膽、獅嶼、猛虎嶼、草嶼、后嶼、東碇島、復興嶼等十二個大小島嶼，總面積151.
金門屬亞熱帶季風氣候，緯度雖同臺中市相當，但屬於海水面上升所形成嘅大陸島，因海陸性質差異一年四季氣溫都比臺灣低唔少，加上東北季風強烈經常有超強陣風，令體感溫度再低啲，令過去喺金門當兵嘅人留低深刻印象，係中華民國除連江縣外最凍嘅縣。
金門四面冇高山屏障，風力強勁，年均氣溫約攝氏20.8度，冬季乾凍，春季多霧，年降雨多但年蒸發量達1680mm以上，令島上有半乾旱現象，再加上島上土質以砂土同裸露紅壤土為主，不宜耕作，故此島上農作物以耐旱性雜糧為主。
根據記載，臺北最早係原居民，係歸入平埔族嘅凱達格蘭人。大明初期開始有唐人嚟到。從17世紀初西班牙人佔領臺灣北海岸開始，歷經荷蘭人統治時期以及鄭氏王朝，到大清初期以前，呢頭荒蕪而冇大規模開拓，視為化外之地。
19世紀中葉，淡水河流域物產貿易興起，尤其係茶葉。開先係艋舺，即係家下萬華），成為重要貿易據點，然後係大稻埕後來居上，台灣經濟重心逐漸北移。此後官方決定喺艋舺同大稻埕間田野地，興建台北城作為行政中心。
1884年，台北府城城牆同5個城門正式落成。1885年，台灣建省，劉銘傳任台灣省首任巡撫，開始建設大稻埕至基隆同埋新竹嘅鐵路，加強郵電、道路等基礎建設，並將台灣巡撫衙門及布政使司衙門設置喺城內，台北市嘅雛形至此已初步建立。
1895年，台灣割咗畀日本。日治初期，仍以原有嘅兩座衙門作為台灣總督府，成為日本統治台灣嘅政治中心，直到1919年台灣總督府新廳舍落成為止。1900年起，日本人逐步拆除台北府城城牆及西門，以原台北城範圍嘅區域作為官方廳舍集中地，以及來台日人商業活動地帶。